Papersnake/gushiwen huggingface dataset:
塞外秋望
允禧（清代）

秋清旷何极，望迥步初停。一雁来空阔，千峰入杳冥。

炊时烟独白，牧处草犹青。古塞残阳下，低徊记所经。
三月六日闻五马同郡僚出郊劝农 其二
李光（宋代）

旋移瑶席盍朋簪，日暮行庖簇柳阴。力劝耕农颁汉诏，应知圣主爱民心。
舟次游乾元寺
释智圆（宋代）

古树垂清阴，维舟暂登陟。闲吟尘想绝，久坐天籁息。

幡影飏晴空，溪光澄暮色。挂帆寻去路，烟水查无极。
游龙潭
刘子翚（宋代）

四客同笑言，一僧陪杖屦。
徜徉山水窟。适意忘晨暮。
疏钟岩北山，细竹溪南路。
中流石参错，不碍潺湲注。
泓澄小龙潭，润气金碧聚。
时惊木叶坠，俯见鱼虾度。
斯游非预期，偶尔造佳处。
幼舆丘壑情，陶令琴觞趣。
淹留慰所愿，惟以宾友故。
夕阳淡寒山，迟回不能去。
和平甫越州
沈遘（宋代）

六朝开国尽东州，此地常居第一流。四海今皆归圣主，万兵犹得视元侯。

江山执胜登临好，市邑空残赋役稠。我去正应千百虑，不知能复纵吟不。
醉题鱼屏
楼钥（宋代）

五千买得见屏风，白鱼相逐菰蒲中。俊尾拨剌有生意，旁人未易分雌雄。

屏后诸孙更雍容，濈濈无数迷西东。我虽非鱼知鱼乐，乐处未必鱼知侬。
中元日观法事
卢拱（唐代）

四孟逢秋序，三元得气中。云迎碧落步，章奏玉皇宫。

坛滴槐花露，香飘柏子风。羽衣凌缥缈，瑶毂辗虚空。

久慕餐霞客，常悲习蓼虫。青囊如可授，从此访鸿蒙。
游简寂观
白玉蟾（宋代）

手把武夷竹，江山满吾目。
落花称意红，芳草无心绿。
双涧泻翠璚，群山断苍玉。
青林隐成帷，碧洞深如屋。
烟锁花间猿，雨惊岩下鹿。
药炉埋白云，丹井浸枯木。
虎岫耸锦屏，龙湫喷银粟。
晋人陆修静，於此曾卜筑。
饥则饵嫩松，寒则披老槲。
惠远同种莲，渊明共採菊。
当年学阿弥，飞神到天竺。
旧有晒药台，荆棘蔽幽谷。
旧有朝元石，雾霭笼飞瀑。
园桃晓猿攀，庭柏夜鹤宿。
何人建琳宫，先生留宝躅。
铁板时敲茶，铜钟晓唤粥。
冠褐霭锵锵，车马来仆仆。
巨壑有鱼飞，寒池足鸦浴。
天高星斗寒，更深鬼神哭。
到此风骨清，直欲骑黄鹄。
登大伾同孙右汉
王维坤（清代）

欲识山容十载余，东风杖履任徐徐。下方钟磬前朝寺，绝壁龙蛇何代书。

马鬣已平襄敏墓，莺声空吊次楩居。凭高看足春光好，谁向峰头结草庐。
自高旻寺行宫再游平山堂即景杂咏六首 其六
弘历（清代）

蜀冈游罢催归辔，画鹢原迟十里馀。船马北南殊所习，始知古语信非虚。
颂古二首
释昙密（宋代）

塞北平沙阔，黄河衮底流。
征帆才及岸，蛮狄一时收。
送同年郑祥先辈归汉南（时恩门相公镇山南）
薛逢（唐代）

年来惊喜两心知，高处同攀次第枝。人倚绣屏闲赏夜，

马嘶花径醉归时。声名本自文章得，藩溷曾劳笔砚随。

家去恩门四千里，只应从此梦旌旗。
除夕歌
成鹫（清代）

蜡烛一寸长，照我万古心。人寿不得如天地，何况天地终湮沉。

今年舍我去者三百六十日，去日之日，来日之日，倏忽往还成古今。

古今今古转相迫，大地茫茫同作客。当前错过骓莫追，西方未明东方白。

人人尽道明日是明年，忘却今年今月今日与今夕。

今夕云何，岁月无多，膏火自煎烁，金石潜销磨。一元十二会，刹那还刹那。

刹那刹那那更得，时乎时乎胡可失。北风吹霜疾如箭，犁星既没水生骨。

东邻沽酒守庚申，南舍焚香祠太一。山翁不知老将至，曲枕右肱舒左膝。

天鸡啼破梦中春，一道神光生白室。大声唤起隔年人，此时正是腊月三十日。
颂古二十五首
释崇岳（宋代）

平生心胆向人倾，过犯弥天已不轻。
带累马师胡乱后，至今错订定盘星。
中秋爱山玩月
喻良能（宋代）

年年秋半在长安，今夕园林且尽欢。
一笑团栾人似月，十分潋滟酒生澜。
遍簪丹桂香巾袂，尽吸清辉澡肺肝。
饮罢月斜吟兴动，挥毫风露一天寒。
月三章 其三
孔平仲（宋代）

夜如何其月落愁，光辉奄奄星益稠，白云拥汉波不流。

中庭有客心不乐，放志万里谁能收。
颂古十首
释端裕（宋代）

芭蕉拄杖与夺，直要当风眼活。
刹那才昧隔生，鼻孔遭他牵撮。
再到国子监感昔有怀
宋祁（宋代）

十载虞庠路，依然目所存。
高槐记经市，秋水识桥门。
迥阁珍图秘，长廓審像昏。
旧徒皆突弁，故友即尘根。
昔在衣成缁，今还禄有轩。
范云身寖老，何术谢君恩。
七夕
邓氏（明代）

谁遣鹊梁贯绛河，灵妃应是早停梭。
云鬟待驾轻飞辇，月镜催停浅步罗。
缑氏凤声方未已，汉庭鸾使更相过。
佳期只恐箕星妒，风雨休教浪作波。
题奇石
李德裕（唐代）

蕴玉抱清辉，闲庭日潇洒。块然天地间，自是孤生者。
赠李十四四首 其三
王勃（唐代）

乱竹开三径，飞花满四邻。从来扬子宅，别有尚玄人。
题信国墨梅
释道璨（宋代）

太耐冰霜老玉关，北风满面不知寒。
无边生意天难泄，春色教人纸上看。
五十五年冬谒陵作
玄烨（清代）

拜奉山陵泪两垂，提携鞠育赖仁慈。松林转盛青如许，鬓发劳伤白所宜。

屈指多年思慕永，深惭暮景远来迟。珠邱玉殿依然觐，悲想音容寸晷移。
静居
李宗易（宋代）

大都心足身还足，祗恐身间心未间。
但得心间随处乐，不须朝市雨云山。
张乐洞庭
刘敞（宋代）

闻昔轩辕帝，时巡临洞庭。咸池备广乐，南极燀威灵。

至乐均夷夏，希声入窈冥。江湖乱鱼鸟，宇宙激雷霆。

会有冯夷舞，还令楚客醒。遗音不可学，逝近向东溟。
江上愁思二首
陈羽（唐代）

江上翁开门，开门向衰草。只知愁子孙，不觉生涯老。

江上草茎枯，茎枯叶复焦。那堪芳意尽，夜夜没寒潮。
韩退之旧业
李复（宋代）

城南旧业访韩符，门掩荒榛老木疏。
阴洞尚寒难驻客，短茅初葺未成居。
崩崖乱竹从欹倒，糁迳飞花不扫除。
旧集远年今散逸，苍碑但刻马鸣书。
九日偶沽得一壶坐间诸友索余赋此
黄淮（明代）

九日今朝是，流光逐转蓬。萧条乡邑梦，憔悴菊花丛。

老觉诗狂减，颜凭酒力红。登高思向日，落帽任西风。
同马才卿暇日登昊天寺宝严塔有怀
王恽（元代）

高标直上跨苍穹，物外方知象教雄。九陌市声开晓色，两都乔木动秋风。

遥怜汉马屯湘渚，安得长书附塞鸿。寂历村墟野烟外，谁家帘幕夕阳红。
送成都护戎韩舍人
范祥（宋代）

全蜀兵符重，霄宸注念劳。
临戎号人杰，分组得时髦。
军府威名号，斋坛世阀高。
历桥题驷马，扬旆启三刀。
矍铄前谋大，澄清此志豪。
忠臣希子贡，民颂继王褒。
腊市繁千盖，春江涨万艘。
浣溪云粉簿，公暇废援毫。
饮酒呈邻几原甫
梅尧臣（宋代）

天地不争行，日月不争明。
昼夜自显晦，冬春自枯荣。
夸父逐日死，共工触天倾。
二子不量力，空有千古名。
寄语贤与愚，何尝见长生。
我愿会良友，醉颜日常赬。
东海为酒卮，五湖为杯羹。
海罄湖且竭，尽倒为解酲。
苟死不复知，苟生徒牵情。
项籍乘牛车，驰上广武城。
强梁取秦鹿，慷慨犹为轻。
归来卧酒家，岂得惭公卿。
乐亦但如此，举世任营营。
送义乌韦明府
独孤及（唐代）

妙年能致身，陈力复安亲。不惮关山远，宁辞簿领勤。

过江云满路，到县海为邻。每叹违心赏，吴门正早春。
穷居有感
陆游（宋代）

孤村烟草暮凄迷，笠子蓑衣自架犁。
生计似蛛聊补网，弊庐如燕旋添泥。
人亡耆旧多时学，地废陂湖失古堤。
迂阔自知无著处，敢因穷厄怨推挤。
喜迁莺·升平无际
江汉（宋代）

升平无际。庆八载相业，君臣鱼水。镇抚风稜，调燮精神，合是圣朝房魏。凤山政好，还被画毂朱轮催起。按锦辔。映玉带金鱼，都人争指。丹陛。常注意。追念裕陵，元佐今无几。绣衮香浓，鼎槐风细。荣耀满门朱紫。四方具瞻师表，尽道一夔足矣。运花笔，又管领年年，烘春桃李。
和士特栽果十首·椑柿
刘子翚（宋代）

秋林黄叶晚霜严，熟蒂甘香味独兼。
火伞頳虬浪褒拂，风标那似邑中黔。
朝中措
朱敦儒（宋代）

夜来听雪晓来看。惊失却尘寰。摇撼琼林玉树，心疑身是仙官。

摇风缥缈，凌空径去，不怕高寒。却被孤鸿相劝，何如且在人间。
走笔谢吉守赵判院分饷三山生荔子
杨万里（宋代）

吾州五马住闽山，分我三山荔子丹。
甘露落来鸡子大，晓风冻子水晶团。
西川红锦无此色，南海绿罗犹带酸。
不是今年天不暑，玉肤照得野人寒。
游天姥山
宋无（元代）

欲去不得路，自将萝葛扪。
相逢扪药叟，偶入落花村。
晴草鹿眠软，雨潭鱼上浑。
无人动烟火，应取晓霞吞。
春夜宴任六昆季宅
钱起（唐代）

际晚绿烟起，入门芳树深。不才叨下客，喜宴齿诸簪。

夜月仍携叨，清风更在林。彩毫挥露色，银烛动花阴。

自接通家好，应知待士心。向隅逢故识，兹夕愿披襟。
排闷呈元舆
郭祥正（宋代）

交态非今薄，人情自古难。敝裘甘我老，雄剑请君弹。

魂逐云峰断，心依酒海宽。百年能几许，日月似跳丸。
宿五步港一首
王阮（宋代）

两岸各风物，四年三往还。
舟中五步港，云外九华山。
路远虞衣阙，囊空虑食艰。
大江吾隘尔，天地一鱼湾。
挽东莱先生 其三
杨诚之（宋代）

久属苍生望，温然两玉人。长沙才赋鵩，绝笔遽伤麟。

自牖无遗纳，遭时有未信。万牛回首处，深谷卧轮囷。
用坡仙梅花十韵·拟梅
刘黻（宋代）

花事俱空叶乱飞，孤标强项发枯枝。
溪山的皪无人问，铁石心肠雪冻时。
李文正母麻太夫人寿九十诗 其三
杨慎（明代）

淳风复返，上寿真可期。淳风复返，上寿真可期。戏彩含饴，纬筵献卮。

琅琅仙音，僮僮月仪。歌以言之，上寿真可期。
上中书陈舍人三首
袁燮（宋代）

鸣玉青琐闼，挥毫紫微垣。
仰参鸾鹄翔，俯视燕雀喧。
巽时忧世士，才学穷根源。
亦有济时策，无因通帝阍。
公居清切班，日对龙颜温。
嘉会千一遇，论思毋惮烦。
徐记室贲北归见访南渚复送还城
高启（明代）

初辞楚泽到吴村，访旧嗟君古道存。
欲治匆匆归后计，难留款款坐中论。
雪迟似让梅先白，月早如愁树已昏。
此别终非前别远，孤舟江上莫销魂。
书林次中所得李伯时归去来阳关二图后二首
苏轼（宋代）

不见何戡唱渭城，旧人空数米嘉荣。
龙眠独识殷勤处，画出阳关意外声。
两本新图宝墨香，樽前独唱小秦王。
为君翻作归来引，不学阳关空断肠。
华清引·感旧
苏轼（宋代）

平时十月幸莲汤。玉甃琼梁。五家车马如水，珠玑满路旁。
翠华一去掩方床。独留烟树苍苍。至今清夜月，依前过缭墙。
山行
赵湘（宋代）

翠满衣裳远径分，渐供幽兴入诗门。
临泉自爱窥筇影，过藓何诗驻屐痕。
因惹断云还倚石，偶看残照学呼猿。
行行却喜无人到，曾为秋来挂梦魂。
十二月雷后作
刘敞（宋代）

腊破春光逼眼来，暄风膏雨杂轻雷。黑貂已敝京尘里，兴发犹堪贳酒杯。
寄谢枚如潼关
万方煦（清代）

才得相逢又别游，雨丝烟柳送春愁。侬心不及黄河水，抱定潼关日夜流。
离维扬
宋伯仁（宋代）

不为鲈鱼忆故乡，只缘心事近重阳。
鬓丝添得三分白，空被黄花笑一场。
七月十五日竞传有铁骑八百来屠宁海人惧罹仙
舒岳祥（宋代）

年来避世羡渔郎，全载妻儿云水张。
隔苇鸣榔分细火，带苔收网晒斜阳。
一丝寒雨鲈腮紫，半箔归潮蟹斗黄。
欲逐鸱夷江海去，西风无奈稻花香。
清流道中梅花
张大受（明代）

驻马清流香气吹，东风渐近落花时。可怜踯躅关山路，才见江南第一枝。
远游
陆游（宋代）

少年游宦日，肮脏耻沉浮。
见虎犹攘臂，逢狐肯叩头？力行虽自许，早退岂人谋。
小艇烟波上，飘然得远游。
又题画赤脚仙
方回（元代）

万古天冠地屦身，画师游戏恐非真。
父生师教成何事，甘作蓬头跣足人。
贺新郎·端午
刘克庄（宋代）

深院榴花吐。画帘开、綀衣纨扇，午风清暑。儿女纷纷夸结束，新样钗符艾虎。早已有、游人观渡。老大逢场慵作戏，任陌头、年少争旗鼓。溪雨急，浪花舞。
灵均标致高如许。忆生平、既纫兰佩，更怀椒醑。谁信骚魂千载后，波底垂涎角黍。又说是、蛟馋龙怒。把似而今醒到了，料当年、醉死差无苦。聊一笑，吊千古。
陪蜀士文昌醮
陈杰（宋代）

葳蕤桑梓翦为荒，翰墨横流坠绪茫。
天北有星明武曲，江南无地托文昌。
几时兴雨苏民望，何日乘云返帝乡。
我少乞灵今不梦，倚观魁宿照词场。
中秋终日雾雨予还自都下宿分水岭夜漏约七八
喻良能（宋代）

乌饭山边白玉团，瑞光千丈溢清寒。
斜穿逆旅茆茨室，正照先生苜蓿盘。
聊向青天思太白，却吟飞鹊忆曹瞒。
今宵不拟逢明月，更向尊前仔细看。
山都之宛丘赠寄参寥
张耒（宋代）

萧然耳目清，驱马别都城。
岸断秋光出，川平雨气横。
浮生归物理，闲景付诗情。
岁晚江湖客，何为滞玉京。
刘定余先生园亭植杏以肖杏坛招饮花前贶诗扇赋谢四首 其二
曹于汴（明代）

八九东蒙士，传灯祗一仁。有怀窥孔室，著意认王春。

生趣年年盛，天心的的真。此时无一酌，那不负东君。
宦迹流芳卷为郑端州乃祖题 其二
叶春及（明代）

匹马翩翩白面郎，弹冠曾入赵佗乡。恩深展骥官非薄，最奏栖佗鬓易苍。

一代芳名存汗竹，千年遗爱在耕桑。莱公祠下西湖水，长拂春风百里棠。
晋溪行感故人崔君宝冯达卿至
杨奂（金朝）

并刀射日霜华起，谁剪沧溟半边水。千年冷浸西南天，琉璃万顷清无底。

瑶阶玉殿圣母家，春阳走碎油壁车。天阴人静百鬼出，山风泠泠吹浪花。

花飞愁怕桂轮湿，蛰龙潜抱神珠泣。马蹄剥落梦不到，邂逅与君成雅集。

金斗潋滟浮新香，秦客思家偏断肠。曲江池馆定何似，满眼青田空夕阳。
跋徐恭仲省干近诗三首
杨万里（宋代）

君家诗伯老师川，解道芦花落钓船。
莫笑东湖秋水冷，近来新吐一枝莲。
蝶恋花
司马槱（宋代）

妾本钱塘江上住，花落花开，不管流年度。燕子衔将春色去，纱窗几阵黄梅雨。
斜插玉梳云半吐，檀板轻敲，唱彻《黄金缕》。梦断彩云无觅处，夜凉明月生南浦。
舟行感怀
张咏（宋代）

风帆江上往来频，渔叟应多笑此身。自愧无才酬圣泽，已甘行乐负青春。

疲羸未复空忘味，纲绪难条欲问津。更拟倾杯祝天地，世间不用长奸人。
京口与友生话别
陆龟蒙（唐代）

共是悲秋客，相逢恨不堪。雁频辞蓟北，人尚在江南。

名利机初辞，樵渔事先谙。松门穿戴寺，荷径绕秦潭。

绳检真难束，疏慵却易耽。枕当高树稳，茶试远泉甘。

架上经唯一，尊前雅只三。风云劳梦想，天地人醺酣。

历自尧阶数，书因禹穴探。御龙虽世禄，下马亦清谭。

国计徒盈策，家储不满甔.断帘从燕出，頫弁请人簪。

木坠凉来叶，山横霁后岚。竹窗深窈窕，苔洞绿龛弇.

积行依颜子，和光则老聃。杖诚为虎节，披信作鲛函。

养鹭看窥沼，寻僧助结庵。功名思马援，歌唱咽羊昙。

乞食羞孤凤，无衣羡八蚕。系帆留宿客，吟句任羸骖。

宠鹤空无卫，占乌未见gm.香还须是桂，青会出于蓝。

蜀酒时倾瓿，吴虾遍辞坩。玉封千挺藕，霜闭一筒柑。

惜佩终邀祸，辞环好激贪。宗溟虽畎浍，成厦必楩楠。

碧玉雕琴荐，黄金饰剑镡。烟缘莎砌引，水为药畦担。

博物君能继，多才我尚惭。别离犹得在，秋鬓未鬖鬖.
游清潭吕资益蟠谷绝·漱玉
刘过（宋代）

帝所森瑞寂不喧，九关虎豹守天门。
何人奏事含风殿，日晏鸣珂下紫垣。
偈颂一百一十七首
释绍昙（宋代）

书云开管宴，法轮食轮转。
觑之双眼盲，味之唾三嚥。
云门胡饼，谩自夸张，
杨岐栗蓬，急须收卷。
露柱灯笼，春风满面。
题汪水云诗卷
赵焱（宋代）

山城拄笏意如何，孤鹤东来态度殊。
天上阳春归阆苑，人间贵客在仙都。
当年化蝶非真梦，今日骑鲸即故吾。
莫操钱塘怀古曲，遗黎有泪洒江湖。
招隐
韩淲（宋代）

浩歌以求志，徜徉山水幽。松柏苍苍山，水石泠泠流。

山深集飞鸟，水浅下轻鸥。好花不多闻，长烟浑未收。

往来有樵钓，俛仰徂春秋。我辈满宇宙，其能知此不。
海珠
叶梦熊（明代）

谁把摩尼珠，掷向沧溟里。皎皎镇江城，至今潮不去。
赠朱酉生孝廉
潘世恩（清代）

去年花时我入闱，琳琅万卷手自披。拟收珊瑚归铁网，岂知沧自明珠遗。

暗中何必无朱衣，五色到眼终迷离。但凭玉尺定去取，得者固喜失者悲。

劝君酒酣且莫悲，蛟龙腾跃会有时。东坡偶然失李廌，永叔毕竟成刘几。

我今奉使日鞅掌，黄金台畔驰征騑。闻君挟策来京师，一时声誉满帝畿。

又闻试官得宗匠，骏马惟有孙阳知。如磁引铁珀拾芥，好与风雅作总持。

道逢九烈不我欺，已将柳汁染子衣。绿肥红瘦吾当归，读君杏苑看花诗。
题李北岳先生诗集
贾田祖（清代）

十五才人江左出，吾郡三分已居一。斑斑古色擅宫王，六籍沈酣斗奇崛。

缪公淡宕如春云，暮年删订细诗律。郭家处士何崎嵚，《升天》已入卢仝室。

就中深厚推鱼川，昌黎玉局相差肩。不用钩章与棘句，雄神大力能回旋。

绵津于此特珍重，压倒吴会雄词源。美人岂不玉堂贡，耳官失职悲迍邅。

我生桑梓有恭敬，况乃泰华森真颠。当时太虚踞山斗，裁红晕碧徒便娟。

公之音声协《雅》《颂》，谓宜俎豆追四贤。谁云寂寞五百载，看摩坚垒摇先鞭。

济南文冢已崒嵂，苦欲质证无因缘。秋云木叶本奇绝，老宿再荷尚书怜。

鸿篇伟制尽登载，朗如日月县瑶编。鸡林宝贵万口诵，荆山玉剖珠腾渊。

淮海维扬古才薮，生天慧业公宜先。礼官论定百世祀，他时文苑其争传。
思故庐
陆游（宋代）

平生一束书，不为屋庐计。
微官寄邮传，俯仰阅半世。
草堂白云边，日夜长松桂。
柴门入幽梦，落日乱蝉嘒。
宦游有何好，海角愁瘴疠。
拂衣便可耳，勿使老春荠。
忆昔四首次陈鲁南韵 其三
文徵明（明代）

扇开青雉两相宜，玉斧分行虎旅随。紫气氤氲浮象魏，彤光缥缈上罘罳。

幸依日月瞻龙衮，偶际风云集凤池。零落江湖俦侣散，白头心事许谁知。
杂咏一百首·东家女
刘克庄（宋代）

神女登徒子，微词未必然。
感襄通一梦，窥玉费三年。
德茂晨起折花叶中眼上横冲痛楚因诗戏之
王洋（宋代）

幽事相关略未衰，蚤乘芳露折解枝。
如何引惹伤残处，莫是喜欢攀拍时。
人见花容如苦爱，花随人意亦相欺。
须知恩爱成烦恼，交命拚花欲怨谁。
和陈生三首
胡寅（宋代）

此道存亡仁不仁，遗编所载岂其真。
若非象外冥心契，宁向环中得意新。
玉尘有文堪悟道，锦囊无句不藏春。
箪瓢倘可分留客，更欲闻君一语亲。
箪醪河
徐天佑（宋代）

往事悠悠逝水知，临流尚想报吴时。
一壶能遣三军醉，不比商家酒作池。
游玉笥山
邹登龙（宋代）

玉笥凌空后，玄都诏吏仙。
荒坛深覆草，峭壁响流泉。
石洞随龙蛰，金丹许鹤传。
夜深捣药鸟，啼破翠微烟。
赠李端履
马光祖（宋代）

办得钱来直是难，钱钱要使及茕鳏。
莫教散入他人手，减百抽分或细奸。
春闺怨
朱无瑕（明代）

学语新莺惊梦起，红妆满树催桃李。
年华不管是风情，十二阑干春独倚。
九叠
刘克庄（宋代）

薄薄中单掩塞酥，不知眉黛有愁无。
微颦莫是尝梅子，好事论为齿痛图。
减字木兰花·人间奇绝
张孝祥（宋代）

人间奇绝。只有梅花枝上雪。有个人人。梅样风标雪样新。芳心不展。嫩绿阴阴愁冉冉。一笑相看。试荐冰磐一点酸。
汶归舟中
赵文（宋代）

咿咿轧轧橹声歇，凄凄切切寒蛩鸣，
满空星斗不解语，时与渔火争晶荧。
和王夷仲韵
吴芾（宋代）

洒落胸襟有古风，日临清泚面巃嵷。
不堪世路千重险，直与溪巃万折东。
刮眼相看言有味，倾怀一笑兴无穷。
何时同访连樯老，快意觥船一棹空。
寻涧上先生故居
岑霁（清代）

先民隐迹付寒烟，策杖相过一怆然。谷鸟飞鸣竹林外，山花开落草堂前。

凿坏而遁名难晦，采蕨为粮世共贤。一曲山泉上沙出，何人溉灌种瓜田。
贺新郎（罗浮作）
葛长庚（宋代）

醉见千山面。晚晴初、蝉声未了，鸟声尤远。知道仙人丹灶在，尚有陈灰犹暖。但只恐、松枯石烂。笑问年华应不换，又如何、洞里笙箫断。还念我，去归晚。

千岩万壑猿啼遍。一思量、一回懊恨，一回泪眼。岂是自家无仙骨，尚被红尘牵绊。要分此、烟霞一半。当日朱仙和葛老，更老黄、亦合同萧散。上帝近，永容懒。
府酒五绝。辨味
白居易（唐代）

甘露太甜非正味，醴泉虽洁不芳馨。

杯中此物何人别，柔旨之中有典刑。
夜中步月
陆游（宋代）

夜半不成寐，起寻微月行。
风生惊叶堕，露重觉荷倾。
兀兀酒中趣，悠悠身後名。
兴阑还掩户，坐待日东生。
宿新丰坊，咏瓶中牡丹，因怀故园二首
杨万里（宋代）

天下花王绝世无，侬家移得洛徽苏。
花头每朵一千叶，亲手前徽五百株。
雪白猩红相映带，娇黄酽紫更敷腴。
卿魂开眼归将去，飞过长江彭蠡湖。
酒间短歌次吴太史
邵宝（明代）

延陵太史文之豪，手持椽笔轻一毫。却厌漆镂思匏陶，别筑坛社延风骚。

健如风舸凌秋涛，元气浩浩天滔滔。忽入冰壑难容舠，豫章言必称禹皋。

下视元白等播鼗，坐令万类归笼牢。间出水碧兼金膏，关西夫子真凤毛。

咳唾中律鸣鸾刀，风吹锦服飘双绦。仙骨曾啖瑶池桃，手持权衡有纵操。

收敛英迈胸中韬，彼哉坐井吝以骄。瑞物一见辟百妖，裁之品藻谁能逃。

深许抱瓮恶桔槔，一日千里不觉劳。何尝仰首逢人号，我喜麻直能扶蒿。

起家江左大布袍，两以文字魁群髦。宝鉴出匣弓辞韬，东陵野人随羽旄。

不饮自醉黄生醪，雅终奏俗空嘈嘈。不可得麾安可招，自知一著良独高。
伤翁外甥
黄滔（唐代）

江头去时路，归客几纷纷。独在异乡殁，若为慈母闻。

青春成大夜，新雨坏孤坟。应作芝兰出，泉台月桂分。
寓西祥寺答易勉之明经兼简胡上村词丈
凌扬藻（清代）

睡余支枕怯茶瓯，石鼎香浓古寺幽。学道有心怜马齿，封侯无梦到羊头。

豆棚听雨同销夏，橘径笼烟早及秋。想像余霞天际好，青山环绕谢公楼。
余自入山距出山五十五日竹屋青灯山阴杖屦忘其痴不了事矣随所赋录之得二十首 其四 对雪
徐瑞（宋代）

晃晃纸窗明，簌簌时闻落。出户欲寻诗，瘦驴双耳卓。
读张子房传吟
邵雍（宋代）

汉室开基第一功，善哉能始又能终。
直疑后日赤松子，便是当能黄石公。
用舍随时无分限，行藏在我有穷通。
古人已死不复见，痛惜今人少此风。
画竹二首 其一
葛胜仲（宋代）

万个霜筠保岁寒，风枝轻戛玉琅玕。何人重作翩翩赋，写出高标与谛看。
次韵元舆见寄二首 其一
郭祥正（宋代）

不得陪公九日行，想提椽笔瞰西城。风流自可追王粲，憔悴犹西忆祢生。

万里还家唯有梦，一身投狱岂忘情。何时共掷沧溟钓，醉倚三山欲鲙鲸。
宁宗郊前朝献景灵宫二十四首 还大次用《乾安》。
郊庙朝会歌辞（宋代）

帝假于宫，彝承清祀。天晖临幄，宸卫森峙。行繇大室，旋趋紫畤。

率礼不违，式敷灵祉。
安乐窝中一部书
邵雍（宋代）

安乐窝中一部书，号云皇极意何如。
春秋礼乐能遗则，父子君臣可废乎。
浩浩羲轩开闢后，巍巍尧舜协和初。
炎炎汤武干戈外，恟恟桓文弓剑馀。
日月星辰高照耀，皇王帝伯大铺舒。
几千百主出规制，数亿万年成楷模。
治久便忧强跋扈，患深仍念恶驱除。
才堪命世有时有，智可济时无世无。
既往尽归闲指点，未来须俟别枝梧。
不知造化谁为主，生得许多奇丈夫。
秋大热上七里不
方回（元代）

吾生所未见，自古恐亦无。
秋半不肯凉，赫日炎洪炉。
沸湍七里不，触热乘畏途。
坐船汗如浆，况彼牵挽夫。
一樯合众力，至数十辈俱。
踏竿气欲绝，沙立僵且枯。
西瓜足解渴，割裂青瑶肤。
焉得大冰盘，沾丐及此徒。
侥幸据势位，极意求所误。
愿回君子心，略念小人躯。
韩忠献公祠
郑岳（明代）

遗像三间屋，庭荒碧草春。千年人血食，一代宋名臣。

碑古字多缺，神幽祀屡新。独怜南渡后，苗裔竟谁亲。
入邑问炊中云招王希圣起龙三首
许月卿（宋代）

移文招子气添豪，毕竟牢关计未高。
留得商霖活秋稼，未应禹浪怨春桃。
半窗明月诗谁和，一剑空灯手自搔。
来此共君思昨梦，秋风江上几投醪。
春怀
裘琏（清代）

孤城薄暮散晴烟，孤客逢春眺远天。山耐长看添树好，花因易谢得人怜。

非关病肺新疏酒，多为牢愁爱早眠。三楚欲留王粲老，登楼莫遣听啼鹃。
梦游黄山吟
孙一元（明代）

朝看黄山图，暮梦黄山行。手扪天都月，一笑云烟横。

丈人眉如霜，采秀忻相迎。酌我以石髓，遗我以琼英。

泠然跨黄鹄，更欲游空明。群峰忽不见，一举还自惊。

觉来发长叹，半窗松雨鸣。
凤凰台上忆吹箫 步月
沈宜修（明代）

帘影横阶，翠■垂榥，花阑芳径苔肥。看小庭烟醉，白月澄漪。

帘苔将舒玉药，寻萼梦、雪汗凝蕤。金壶送，回廊静悄，墨洒花筛。

微微。罗衣耐冷，双繶向轻阴，夜渐阑时。想夕阳初下，云树参差。

又是婵娟千里，长相见、淡景霏霏。还待去，浓香软叠，绣幕重帏。
宋文信国公铁如意歌书于拓本左方
朱文治（清代）

大魁天下早如意，对策法天天庙器。为有忠肝铁铸成，旧藏手泽犹生气。

六百年前殉国身，摩挲古铁空伤神。曾经百战思兴复，握此指挥千万军。

呜呼唾壶击缺声何壮，欲破头颅除贾相。宋祚天心难挽回，临刑下拜犹南向。

君不见姓氏铮铮小篆镌，毡锥藤纸广流传。读书意欲学何事，取义成仁如铁坚。
挽徐一之
徐照（宋代）

生平空献赋，不得似相如。
圣代无遗逸，深溪自隐居。
僧传诗藁远，鸟宿墓林虚。
有弟情还切，碑将谏笔书。
读苏武传
方维仪（明代）

从军老大还，白发生已久。但有汉忠臣，谁怜苏氏妇。
舟行青溪道中入歙十二首
方回（元代）

歙州民与睦州民，比似吴儿大较贫。
为问山中有何好，山中剩有读书人。
偈颂一百三十六首
释惟一（宋代）

一结一切结，一解一切解。
结解两忘，通身潇洒。
绝潇洒，脱罗笼。
巨鱼纵大壑，一雁入高空。
书怀
赵蕃（宋代）

倦栉头如葆，深居心若斋。
作诗须识病，遇事莫装怀。
富贵乃身贼，饥寒为道阶。
长贫君勿怨，天岂困吾侪。
赠罗浮易鍊师
杨衡（唐代）

海上多仙峤，灵人信长生。荣卫冰雪姿，咽嚼日月精。

默书绛符遍，晦步斗文成。翠发披肩长，金盖凌风轻。

晓籁息尘响，天鸡叱幽声。碧树来户阴，丹霞照窗明。

焚香叩虚寂，稽首回太清。鸾鹭振羽仪，飞翻拂旆旌。

左挹玉泉液，右搴云芝英。念得参龙驾，攀天度赤城。
浮山阻雨二首 其一
郭祥正（宋代）

寻山一日遍浮山，却望江南兴欲还。半夜神龙兴骤雨，故留閒客伴僧閒。
登盘山绝顶
戚继光（明代）

霜角一声草木哀，云头对起石门开。
朔风边酒不成醉，落叶归鸦无数来。(边酒 一作：虏酒)
但使雕戈销杀气，未妨白发老边才。
勒名峰上吾谁与，故李将军舞剑台。
点绛唇·烟淡黄昏
佚名（宋代）

烟淡黄昏，小移疏影横斜去。暗香微度。点缀梢头雨。玉管休吹，更要留春住。人何处。对花无语。望断江南路。
宿春谷
周南（宋代）

猘儿总角交孙策，牛渚明年得小乔。
邂逅英雄谁似此，向来州县岂徒劳。
冬杪忽闻内兄伟山广文讣音，不觉五中如裂，泪沾襟袂。感今忆昔，以歌当哭
林占梅（清代）

苍天曷有极，悠悠恨莫平。年残家计窘，又当痛内兄。

内兄在榕省，广文官独冷。半世历穷途，壮年当逆境。

孀妇赖以全，德门赖以整。弱弟躬提携，慈亲勤定省。

苦志长下帷，乡荐幸早领。藉此开亲颜，饱煖犹难永。

我谊忝葭莩，与粟常五秉。得此为西江，一饱无奢请。

羡君真血性，孝友复温醇。喜怒不形色，毁谤不沾唇。

能文惊笔阵，饮酒见天真。因饮生议议，可叹少完人。

荷锸方刘伶，投辖类陈遵。三百六十日，狼籍污车茵。

小饮能养性，大饮定伤身。嗜痂已成癖，戒语徒书绅。

粉白与黛绿，妍媸无别甄。每值如泥时，醉眼睨横陈。

旦旦双斧伐，枯树难复春。相别始六载，远隔沧海滨。

我家被灾后，二年绝指菌。欲援无馀力，惆怅乃伤神。

近来多笔札，觉非君所亲。识为三弟书，句句是吟呻。

中皆诀别言，辞简意切要。家贫事事难，儿稚弟犹少。

与我隔重洋，两心谅相照。都此悽怆辞，不觉涕倾掉。

缅忆弱冠时，随侍居京师。我亦从负笈，东床坦腹嬉。

我少也落拓，边幅不修治。每至颠沛际，辄赖君扶持。

比予归海上，迢迢送不辞。解装未阅月，一病几垂危。

幸得逢卢、扁，半载始展眉。回京拜膝下，相见喜复悲。

椿萱能承顺，侍奉无差池。前年琴断弦，是岁失填篪。

严君忽弃养，阖家困莫支。况复家万里，廿口无归期。

尚幸贤乔梓，美誉久飙驰。宗有名公在，倡义首捐赀。

集腋充囊橐，舆榇始有资。死生关情处，尽入人心脾。

阮籍悲穷途，杨朱哭路歧。况君恂恂者，赖公免流离。

奉母及幼弱，跋涉相追随。教弟更成立，学行无瑕疵。

咸谓可安享，食报固其宜。岂意天难测，理者不可推。

老母遽终堂，弟媳丧在兹。苜蓿一散员，俸薄官似橘。

加之数年来，茑萝共萧瑟。自赡犹未能，何暇相周恤。

稚小口嗷嗷，待哺纷绕膝。窀穸并婚姻，更仆数难悉。

苦况百端凌，沉痾一朝剧。伏枕嘱遗言，字下血随笔。

其言犹哀惨，泣读不忍毕。嗟予自断弦，伉俪虚正室。

嘒彼虽小星，聊足侍中栉。知予故剑怀，终始情如一。

但愿常聚首，畅叙共披襟。不图溘然逝，魂梦何处寻。

絮酒及烹鸡，遥奠窆莫临。思君命坎壈，嗟我步崎嵚。

我兴琴自鼓，君乐酒频斟。我有阮瞻癖，君同潘岳心。

恰好亦郎舅，总角结诚忱。望君我本奢，平地冀高岑。

讵知壮志日，作此断肠吟。君已辞杯酒，我亦懒鼓琴。

问我何不鼓，从此少知音。
繁昌县感旧
陈造（宋代）

繁昌古县依山麓，县外峰峦更重複。
连山断处围平陆，有地可耕无十六。
昔我作尉三年留，局促似为山所囚。
野行付宿饭古寺，山路孰悉如吾州。
车如鸡栖马如狗，风袂尘襟博升斗。
是时身健发财斑，颇复兴怀为奔走。
远近人家山影浓，与我周旋图画中。
山鸟翔集相和应，野花开谢能白红。
薄宦而今更长道，回头只觉当时好。
筋骸罢惫鬓摧颓，不叹漂零叹吾老。
送林一甫试浙漕二首
陈杰（宋代）

偶题熟纸光浮桂，漫遣生绡色染蓝。
入手功名如此耳，人间看北会成南。
水调歌头·闻道不嫌晚
夏元鼎（宋代）

闻道不嫌晚，悟了莫悠悠。过时不炼，今生乌兔恐难留。些子乾不简易，不问在朝居市，达者尽堪修。火候无斤两，大药本非遥。

守旁门，囚冷屋，望升超。迷迷相授，生死不相饶。未识先天一气，孰辨五行生克，不向眼前求。试道工夫易，福薄又难消。
题伯时画顿尘马
黄庭坚（宋代）

竹头抢地风不举，文书堆案睡自语。
忽看高马顿风尘，亦思归家洗袍袴。
初入淮上
韦骧（宋代）

汴水方穷到淮水，大船蹇蹇拒风行。不知静里千帆过，唯喜空中一派清。

秋气已残山态老，夕阳未尽浪花明。牧儿随队閒无事，强作歌声和橹声。
题画扇
李庚（宋代）

睡起小楼春又残，半垂云袖傍栏干。
杨花飞过鞦鞑索，一阵东风作晓寒。
乐府杂曲。鼓吹曲辞。战城南二首
贯休（唐代）

万里桑干傍，茫茫古蕃壤。将军貌憔悴，抚剑悲年长。

胡兵尚陵逼，久住亦非强。邯郸少年辈，个个有伎俩。

拖枪半夜去，雪片大如掌。

碛中有阴兵，战马时惊蹶。轻猛李陵心，摧残苏武节。

黄金锁子甲，风吹色如铁。十载不封侯，茫茫向谁说。
燕山
沈用济（清代）

我行经燕山，凭吊古战场。当时锐头儿，誓死事戎行。

功业未得成，金镞遗山冈。皂雕如车轮，飞来立人旁。

黄云蔽四野，风沙浩茫茫。驱马行出关，悲歌慨以慷。

身著短后衣，剑佩百炼钢。扼吭度飞狐，仰面看天狼。

生当为冠军，死当为国殇。
同诸友山行分袂言别五首
程公许（宋代）

罗家隔香积，天国近花坪。
何日同搜览，题诗索载赓。
进学篇寄坦居五弟
戴亨（清代）

君不见东鲁泰岱高绝淩青天，磨厓日观穷跻攀。

扪萝披石蹑危磴，耸身直上云霞巅。又不见黄河穿塞决昆崙，排山倒海驱蛟鼋。

冲波逆折不畏险，扁舟直抵银河边。仰止胁息坐长叹，望洋惊阻空流连。

邱阜之堤，沟浍之水，亦将听其嵯峨而潺湲。君不见仲尼没后圣道孤，奸臣贼子无日无。

辟杨排墨正人心，子舆生将天地扶。干戈扰攘递狂秦，文运否极遭屠诛。

董子崛起烈焰馀，天人义利非龃龉。承先开后赖此人，诚哉不愧为醇儒。

自汉以还千馀年，出玄入空纷驰驱。择焉不精语不详，茫茫道脉悲荒芜。

五星聚奎炎宋兴，名儒辈出微言明。人知尧舜皆可学，日月丽天江河行。

天生大人何巍巍，赋性不异我与而。男儿奋兴能自立，邵大周精安足齐。

君不见一篑为山平地中，累累不绝起高峰。疋缯将完丝忽断，机轴空劳不成练。

地易崩摧天易老，日月禅代无昏晓。人生百年能几时，朝如春花暮秋草。

青年乘时不早图，倏忽万类同枯槁。
客中会友
释法具（宋代）

愁中有句可消除，客里无人问所须。竹屋青灯雨声冷，白头相对话江湖。
十六夜月二首 其二
张侃（宋代）

松风传地籁，花月满庭心。记得金台下，孤樽细细斟。
樗亭
韩淲（宋代）

筑亭以樗名，平生无宦情。寥寥千载人，感慨闻风声。
雨中方曼陀招同王秋汀静思饮酒家即事
沈大成（清代）

相逢何必叹飘蓬，汗漫游踪本是空。雨气远浮江阁外，岚光低堕酒杯中。

元英高唱推无敌，怀祖多情讶许同。漫说轻鸾千二百，年华容易楝花风。
离光山驿
张耒（宋代）

邮亭结束问残更，斜月西南鸡未鸣。
草草劳人常少睡，绵绵远未苦无情。
田家稔熟人情好，野路雨余秋气清。
老得一州藏拙去，鹓鸾台阁尽豪英。
忠州丰都观乃阴长生之地山最高处栏槛围一古
郑刚中（宋代）

莫向山头觅古人，青山之外已为尘。
弹圆朱橘怀中物，云气有无何足询。
郑侍御厅玩鹤
许浑（唐代）

碧天飞舞下晴莎，金阁瑶池绝网罗。岩响数声风满树，

岸移孤影雪凌波。缑山去远云霄迥，辽海归迟岁月多。

双翅一开千万里，只应栖隐恋乔柯。
水调歌头
葛长庚（宋代）

天下云游客，气味偶相投。暂时相聚，忽然云散水空流。饱饫闽中风月，又爱浙间山水，杖屦且逍遥。太上包中下，只得个无忧。

是和非，名与利，一时休。自家醒了，不成得恁地埋头。任是南州北郡，不问大张小李，过此便相留。且吃随缘饭，莫作俗人愁。
次韵寄铁梅粤东
刘肃（元代）

一缄远寄草堂诗，绝胜连宵梦见之。瘴诲回飙词客倦，屋梁落见故人疑。

识途老马宁终弃，衔石冤禽未是痴。五岭花开春讯早，倚天拔剑此何时。
画鸭 其二
李之仪（宋代）

道人笔力与春争，五彩都将墨染成。新浴羽毛犹更葺，似疑颜色未分明。
甲戌七月奏进穆庙实录赐白金文绮宴于南宫
于慎行（明代）

?书金匮愧非才，曾是先朝侍从来。
鹓列趋随兰检进，龙衣立待石函开。
濡毫每忆攀髯望，珥笔新承赐锦回。
大典已成鸿号永，圣心南面尚含哀。
谢胡珵使招饮
赵汝腾（宋代）

畴昔与公同奉常，余为藉田公社令。是时朔祭拜卿少，余已颜社公秀莹。

斋房并公挥麈尾，议论风生真纚纚。蜀珍数人皆在坐，尽说功名须逊子。

回头一梦十五春，公为使者余廛民。薰风荷畔绿樽设，丹荔粲粲莲房新。

语间切切忧民瘼，阴功亟欲苏全闽。出经入传知言要，湘西绝学今谁绍。

我老西河欠鞭策，此事须公正英妙。
军中杂歌
陆游（宋代）

秦人万里筑长城，不如壮士守北平。
晓来碛中雪一丈，洗尽膻腥春草生。
高宗祀明堂前朝享太庙二十一首 其二 升殿用《乾安》。
郊庙朝会歌辞（宋代）

肃哉清宫，熉珠照幄。神之来思，八音振作。赤舄龙章，奉玉惟恪。

匪今斯今，先民时若。
题云锦刘从甫水竹云山亭
艾性夫（元代）

玻璃冷浸清湘玉，白衣暖护秋屏绿。
淮南公子有胜情，收拾四美归吾亭。
问君亭中更何有，解事家人频送酒。
客来醉赏不得归，拍阑朗诵亭中诗。
喷玉泉冥会诗八首。四丈夫同赋
李玖（唐代）

鸟啼莺语思何穷，一世荣华一梦中。李固有冤藏蠹简，

邓攸无子续清风。文章高韵传流水，丝管遗音托草虫。

春月不知人事改，闲垂光影照洿宫。

桃蹊李径尽荒凉，访旧寻新益自伤。虽有衣衾藏李固，

终无表疏雪王章。羁魂尚觉霜风冷，朽骨徒惊月桂香。

天爵竟为人爵误，谁能高叫问苍苍。

落花寂寂草绵绵，云影山光尽宛然。坏室基摧新石鼠，

潴宫水引故山泉。青云自致惭天爵，白首同归感昔贤。

惆怅林间中夜月，孤光曾照读书筵。

新荆棘路旧衡门，又驻高车会一尊。寒骨未沾新雨露，

春风不长败兰荪。丹诚岂分埋幽壤，白日终希照覆盆。

珍重昔年金谷友，共来泉际话幽魂。
滕学士移河朔
王圭（唐代）

五鼓声沈晓色回，北驰马首望燕台。旧趋武帐清光近，新会仙山秘典开。

人惜憩棠馀爱远，帝忻借箸密谋来。边城消尽还兵喜，谁敌阳关决胜才。
鹧鸪天
卢祖皋（宋代）

庭绿初圆结荫浓。香沟收拾旧梢红。池塘少歇鸣蛙雨，帘幕轻回舞燕风。

春又老，笑谁同。澹烟斜日小楼东。相思一曲临风笛，吹过云山第几重。
春日杂兴十五首 其六
华镇（宋代）

东风入九门，细草有馀绿。长杨散金缕，缭乱青楼曲。

缃桃美于散，素馨纯如玉。名园搜未尽，春华已盈目。

兰蕙有天香，乃在山之麓。不与东风发，谁知顾中谷。
绣释迦像并十八罗汉赞 第十七难提蜜多罗庆友尊者
释德洪（宋代）

风度凝远，支颐而倦。看此宝塔，至身出现。戏蛮弄毬，引此稚兽。

万用不藏，如日之昼。
感事述怀，集杜二十首 其二
陈肇兴（清代）

寂寞书斋里，他乡且旧居。荆扉对麋鹿，邻舍与园蔬。

雾树行相引，村花不扫除。犹残数行泪，自寄一封书。
风流子
李坦然（宋代）

东君虽不语，年华事、今岁恰如期。向寒雨望中，晓霜清处，领些春意，开两三枝。又不是、山桃红锦烂，溪柳绿摇丝。别是一般，孤高风韵，绛裁纤萼，冰剪芳蕤。

清香还有意，轻飘度勾引，几句新诗。须是放怀追赏，莫恁轻离。更嫦娥为爱，寒光满地，故移疏影，来伴南枝。谁道寿阳妆浅，偏入时宜。
读经
孟郊（唐代）

垂老抱佛脚，教妻读黄经。经黄名小品，一纸千明星。

曾读大般名，细感肸蚃听。当时把斋中，方寸抱万灵。

忽复入长安，蹴踏日月宁。老方却归来，收拾可丁丁。

拂拭尘几案，开函就孤亭。儒书难借索，僧签饶芳馨。

驿驿不开手，铿铿闻异铃。得善如焚香，去恶如脱腥。

安得颜子耳，曾未如此听。听之何有言，德教贵有形。

何言中国外，有国如海萍。海萍国教异，天声各泠泠。

安排未定时，心火竞荧荧。将如庶几者，声尽形元冥。
仲舅尚书生朝
楼钥（宋代）

去年生朝燕稽山，馆舍朗朗屋百閒。
红裙合乐饮彻旦，坐上众客皆酡颜。
今年生朝半归路，竹舆萧萧晓冲雨。
回头风景非去年，当时宾客今何处。
仕已喜愠曾何分，适斋酃减楚子文。
鼻閒栩栩固自若，世情物态徒纷纷。
平生知足志闲退，归老乡关了无悔。
但欲年年醉西风，坐阅人閒百千岁。
人閒万事日不同，尚书人望方颙颙。
明年举酒拜公寿，安知不在槐庭中。
林户求明道堂诗二首
陈淳（宋代）

自从河洛发真筌，节目纲条已粲然。
志若坚刚方可适，心如扞格产民难诠。
从头格物为当务，稳步求仁乃秘传。
表里直须名副实，高标终不愧前贤。
忆秦娥（暮春）
刘克庄（宋代）

游人绝。绿阴满野芳菲歇。芳菲歇。养蚕天气，采茶时节。

枝头杜歇啼成血。陌头杨柳吹成雪。吹成雪。淡烟微雨，江南三月。
寿李雁湖 其一
吴泳（宋代）

间气生贤哲，斯文擅正宗。咮鸣直是凤，时见恍犹龙。

信史传缃简，元勋在鼎钟。惟存霜后节，景仰彼高松。
寄怀梁学下
释今邡（明代）

寻常哀乐与君同，回首乡园忽梦中。云水十年仍浪迹，故人一梦已成翁。

画堂高柳迎春绿，古寺寒灯静夜红。最是情尘空未得，频将山札寄梁鸿。
谢端砚辛滁州幼安
周孚（宋代）

君家即墨君，不与世同调。紫云覆寒冰，色与质俱妙。

谁知穷荒地，尤物来越徼。探囊忽见畀，此事出吾料。

隋珠暗投处，叹息真可吊。物生各有用，瑚琏荐清庙。

君才两汉馀，妙句出长啸。吾衰亦粗尔，老语世不要。

摩挲冰玉质，自庆还自谯。愿君为追琢，勿令研空笑。
句
高似孙（宋代）

多买潮来蟹，催烹带得鱼。
得张直卿参政书有怀却寄
王世贞（明代）

青门柳丝昔踟蹰，使君五马玉不如。北风吹残历下酒，南斗忽堕湘中书。

山城虎豹日妨卧，水国鼋鼍谁与居。安得便呼从事去，相携射取武昌鱼。
寄题桂籍
陈宓（宋代）

姓名高揭万人中，奏对纵横出汉宫。
肯诧一时燕许手，要垂百代惠夷风。
壁间先烈犹忠赤，堂上嘉宾尽醉红。
常相风流今孰继，作成儒雅看侯功。
秋晚客舍寄故山友僧
释智圆（宋代）

隐几不成寝，何人慰寂寥。
空阶鸣蟋蟀，寒雨滴芭蕉。
静语窗灯暗，归心海寺遥。
唯应释慧远，莲社为相招。
秋热 其二
方岳（宋代）

残暑何奸雄，酷烈不肯退。稚秋太君子，敛避不敢对。

薰风来无期，民愠良愦愦。吴牛方喘月，渴想蓐收代。

金行既用事，炎赫乃故在。于今几何时，秋夏终晦昧。

畏热如畏虎，悸汗流浃背。南山殷其雷，崛起云霮䨴。

谁当笺老天，与世思盥颒。风雨一洗之，此热不可再。
苍鹰行
陈景元（宋代）

秋风瑟瑟生金声，苍鹰力劲筋骨轻。愁胡怒视气纵横，草木益深眼愈明。

铦锋利剑十二翮，走电飞云八千尺。扶摇不让凡鸟先，攫拿岂借他人力。

存身韝上已三年，雄姿磨灭心胆寒。庖厨供肉日渐缺，绦旋相缠未假宽。

狐狸登床狼叫野，搏击谁为驱役者。请君纵逸凌九天，万里长风侧身下。
仲月赏花
韦同则（唐代）

梅花似雪柳含烟，南地风光腊月前。

把酒且须拚却醉，风流何必待歌筵。
悟南柯 陇州防卸裴满镇国，因病召余下山，
丘处机（宋代）

浩浩尘埃境，翩翩幻化躯。中情不解了须臾。任意奔波，颠倒走不岖。逗引中丹坏，销靡内藏虚。悲愁灾患共萦纡。百便千方，医疗不能除。
自仙潭治归舟呈王鸥盟
杨冠卿（宋代）

绝嶂云烟乍有无，苍崖茅屋近何如。
西风拍手唤征雁，恐有平安锦字书。
句
邵雍（宋代）

遂令高卧人，欹枕看儿戏。
初秋养疾樊上
金农（清代）

岩居养疾远郛{土厘}，蔘术多于粥饭缘。秋涧曲流喧枕上，槐花一寸积门前。

未忘舌本思今日，尚损腰围似去年。《云笈》、《珠林》人妙悟，绝胜驺衍共谈天。
蝶恋花·罗幕护寒遮晓雾
卢炳（宋代）

罗幕护寒遮晓雾。爱日烘晴，又是年华暮。潇洒江梅争欲吐。暗香漏泄春来处。何日寻芳溪畔路。挈榼携筇，写景论心素。千里相逢真会遇。羡君解道江南句。
修仁茶 其二
邹浩（宋代）

岭南州县接湖南，处处烹煎极口谈。北苑春芽虽绝品，不能消鬲禦烟岚。
南楼怀古五首 其二
周弼（宋代）

事久销沉只等闲，好将深意递相参。舳舻宵遁谁思忖，裙屐春游自笑谈。

西日瘴回迷汉沔，北风波逆上江潭。隔城方唱招魂引，一拍殷勤至再三。
宿公安二圣寺
王炎（宋代）

蒙城一市万人聚，一堤如虹作遮护。
风涛悍怒鱼龙宫，濒流压遮青莲宇。
潭潭广殿不动尊，夹立二丈力士身。
楚帆蜀柂日衔尾，过者蹴然生畏心。
粥鱼斋鼓二千指，我贫未办作檀施。
明朝踏霜出江头，借佛定力扶扁舟。
连雪偶书
赵蕃（宋代）

初雪为欢谣，再雪犹喜视。
三雪已恐多，四雪翻为异。
坐栖漏明屋，卧拥如铁被。
萧条市无行，寂寞门半闭。
官居且云然，野处当何似。
凶年略无储，度日唯旋计。
糟粕有十百，糠覈匪一二。
葛根藉长鑱，蓼草同滞穗。
哀哉当此时，已矣良不易。
仰头叩皇天，俯首跼厚地。
天地岂不仁，冰雪行且霁。
春膏动土脉，好雨趋岁事。
但勤力田科，且下半租赐。
当思硕鼠去，切勿厌狼戾。
题小画赠曾贯还西昌兼致勉励之意
杨士奇（明代）

夫容绿水光鲜妍，芳春秀质何娟娟。六年虎观驰彩笔，十月鸥娟回画船。

醉写银瓶送将别，秋菊垂花纷可撷。请看石上青琅玕，早晚凌云挺高节。
满江红
辛弃疾（宋代）

风卷庭梧，黄叶坠、新凉如洗。一笑折、秋英同尝，弄香挼蕊。天远难穷休久望，楼高欲下还重倚。拚一襟、寂寞泪弹秋，无人会。

今古恨、沈荒垒。悲欢事，随流水。想登楼青鬓，未堪憔悴。极目烟横山数点，孤舟月淡人千里。对婵娟、从此话离愁，金尊里。
盟云
陆游（宋代）

谓云本无心，企望乃尔奇；谓云果有心，百变端为谁，岂怜此翁愁，一出怡悦之？横截千嶂平，高擎一峰危，银城突嵯峨，玉海浩渺弥；或为群龙矫，或作孤鹤飞，卷舒闲有态，去来倏无时。
滃滃覆松顶，霭霭映水湄，带雨过僧窗，和月傍钓矶。
岂惟困画工，吾诗固难追。
惟当与之盟，毕世相娱嬉。
忍饥固易耳，此友不可欺。
桐谷山房
胡翰（明代）

客从山中来，为言山中居。
种树不作琴，清阴常绕庐。
翛然窗几不，中有竹素书。
上窥圣人奥，下抉百氏殊。
寥寥千古意，问子今何如。
勿学臧与穀，亡羊苦多途。
愿企心斋人，不远复尔初。
归抚庭前柯，应见双凤雏。
木兰花慢·眩鸟飞兔走
姬翼（元代）

眩鸟飞兔走，竞出没，疾如梭。更影戏浮生，绳提幻化，＊弄教唆。影嘘往来变态，闹纷纷、平地起风波。止是蝇头蜗角，古今翻搅如魔。蹉跎。勘破惊回，尘梦冷，笑呵呵。悟本有元初，灵明好在，无少无多。收藏更休点污，对野云、溪水唱山歌。月下无人独步，杖桃雨笠烟蓑。
承示及寄提举大丞相高韵大丞有三点明星半轮月之句因次元韵
彭汝砺（宋代）

三星半月露孤圆，天地秋深夜气闲。光遍三千大千界，即非内外及中间。
芙蓉
于若瀛（明代）

入港采芙蓉，芙蓉动㴸淰。游鱼聚蜂房，吹作波心锦。
和清源陈观性喜雪
苏过（宋代）

斗酒豚蹄语未终，飞花弄态作冲融。寒威尚带嘉平腊，和气争先养物风。

爽入西山千仞色，润添南亩一犁工。先生休道催科拙，趁著河东岁屡丰。
次韵黄子理宣德田居四时 其四
释道潜（宋代）

朔吹鸣高林，回塘冰已结。牛羊卧茅屋，原野暗飞雪。

壮男臂彫卧，短后事田猎。饥鹰一号呼，荒径洒毛血。

归来誇意气，邻舍呼饮啜。明朝过南山，更欲穷窟穴。

寒炉然豆萁，光燄时起灭。布被拥娇儿，从渠踏里裂。

老翁寝不寐，展转念鹅鸭。篱落易穿窬，狐狸恐惊发。
次韵答并帅王仲仪端明以诗见寄
韩琦（宋代）

退削尝连上，清衷遂一开。调元辞重任，殄寇倚非才。

虎士方争奋，羌雏已诉哀。遽驰金节觐，俄得锦衣回。

雅契瞻并府，衰容病邺台。孤怀难托雁，芳信忽传梅。

玳瑁遥宾席，蒲萄入醉杯。高谈嗟阻阔，危榭几徘徊。

大卤诚淹帅，中枢即贰台。三槐东第甲，还似相车来。
孝宗皇帝挽词五首 其四
陈傅良（宋代）

贞观真英主，三王合庶几。此时生后圣，端欲踵前徽。

济世功何异，除凶志偶违。辛勤三十载，十渐更无讥。
偈颂一百四十一首 其九十五
释师范（宋代）

有一物，黑似漆，亘古今，无人识。却被秋虫知，唧唧空叹息。

而今拈出普请看，分文不直。
明水寺
谢逸（宋代）

城西三十里，山林深且杳。群峰如连环，缘崖一径小。

土润禾稼重，地僻居民少。老桂耸亭亭，乔松高矫矫。

幽露泣溪毛，清风摇绿筱。朝来爽气浮，轻烟横木杪。

日暖天清明，野雉鸣有鷕。石涧嗽寒泉，泠泠泻幽沼。

嵯峨双石门，屡经樵火燎。祇园焕觚棱，十雉周墙缭。

扫地炷妙香，房栊深窈窕。嗟予嵚崎人，平生百忧扰。

好古嗜简编，僻性乐鱼鸟。每逢山水佳，耳听眸子瞭。

况同佳士游，意气溢云表。望远视眈眈，临危忧悄悄。

险韵吟竞病，怪语作危了。华鲸吼脩廊，僧窗曙迷晓。

炊黍馔来牟，土芝杂荓蓼。他时子来归，伐木芟萝茑。

考室山之阳，高明远隘湫。第恐恋君恩，紫禁烟花绕。
樵童自入园来献海棠因赋二章１
舒岳祥（宋代）

深蔓迷归路，荒蹊未有家。
谁知寒雨里，也作小春花。
菌紫松间茁，菘黄涧底芽。
道人新破戒，窗外种红茶。
王伯玉兄弟皆用叔文韵作诗见示答之
赵蕃（宋代）

春芳凋兮瘖杜宇，留得鸣鸠呼渴雨。
谁能使我病斯愈，矻矻深思诵诗许。
朝来剥啄有扣户，亟起褰裾犯尘土。
三王诗就俱送与，律应节疏如会鼓。
我家与君同郑圃。流落殊方繇丙午。
岂惟交友叹云翻，亦有弟兄悲豆煮。
羡君聚首共文书，怜我离形屡寒暑。
江南丰歉未可知，安得书来相告语。
已过有力健如犊，莫待无须行似妪。
我归当事力田科，君行宁后公车举。
会当过我南山南，门有修篁风屡舞。
无学点茶乞诗
释德洪（宋代）

政和官焙来何处，雪后晴窗欣共煮。银瓶瑟瑟过风雨，渐觉羊肠挽声度。

盏深扣之看浮乳，点茶三昧须饶汝。鹧鸪班中吸春露，□□□□□□□。
蓦山溪（元夕词）
毛滂（宋代）

梅花初谢，雪后寒微峭。谁送一城春，绮罗香、风光窈窕。插花走马，天近宝鞭寒，金波上，玉轮边，不是红尘道。

玻璃山畔，夜色无由到。深下水晶帘，拥严妆、铅华相照。珠楼缈缈，人月两婵娟，尊前月，月中人，相见年年好。
好事近 橄榄
黄庭坚（宋代）

潇洒荐冰盘，满座暗惊香集。久后一般风味，问几人知得。

画堂饮散已归来，清润转更惜。留取酒醒时候，助茗瓯春色。
寒夜遣闷即示洙泉弟 其四
李文瀚（清代）

一枕江南梦，鸡声唤不醒。水迷千里白，山记数峰青。

久向高堂别，何堪老泪零。乡音无雁到，芦荻隐沙汀。
示侄
范浚（宋代）

华颠老学似秉烛，及壮贵在勤书诗。男儿不解事文笔，何异妇书留须眉。

予生早已度弱冠，畋渔籍素常嗟迟。尔今年才十八九，著力钻砺诚当时。

胡为讲道率粗灭，浪自闲散多盘嬉。或时使酒昧检束，怒骂臧获惊纷披。

我旁闻尔作气势，怜尔放骜如痴儿。人生禀受性不恶，鞚驭要使知高低。

常时见尔亦逊顺，顿以狂药生尤违。便当惩艾悼往失，痛戒濡首疏尊卮。

专心蓄力玩经笥，调护气术循绳规。吾言一日可三复，勿谓浪语无资裨。
忆越州
薛奎（宋代）

照湖方干吟格高，搜清研奇含烂毫。
中天无云水中月，虚明晶曜忘回舠。
次韵子瞻与邓圣求承旨同直翰苑怀武昌西山旧游
苏辙（宋代）

我游齐安十日回，东坡桃李初未栽。扁舟乱流入樊口，山雨未止淫黄梅。

寒溪闻有古精舍，相与推挽登崔嵬。山深县令喜客至，寺荒蔓草生经台。

黄鹅白酒得野馈，藤床竹簟无纤埃。可怜迁客畏人见，共怪青山谁为堆。

行惊晚照催出谷，中止乱石倾馀罍。古今相望两令尹，文词洒落千山隈。

野人岂复识遗趣，过客时为剜苍苔。五年留滞屐齿秃，一朝挥手船头开。

玉堂却忆昔游处，笑问五柳应彫摧。满朝文士蚤贵达，凭凌霄汉乘风雷。

入参秘殿出华省，何曾著足空山来。漂流邂逅览遗躅，耳中尚有江声哀。
高宗皇帝蹙龙手札御书赞
岳珂（宋代）

辛伯有言，并后乱后。
惟圣齐家，知益知损。
臣得此书，反其三隅。
一卷之藏，于昭宸谟。
清平乐
刘过（宋代）

新来塞北。传到真消息。赤地居民无一粒。更五单于争立。

维师父鹰扬。熊罴百万堂堂。看取黄金假钺，归来异姓真王。
黄天谷赠诗次韵二首 其二
刘克庄（宋代）

世无仙则已，有必属斯人。丹熟将分友，云游每念亲。

小窗时读易，静室夜修真。符篆皆馀事，题诗亦出尘。
寄题广信郑倅潜道斋
金君卿（宋代）

养志浮名外，潜神圣壶中。
诚心如自得，乐事固无穷。
斋静横宾榻，诗成促递筩。
英琼何以报，惟有四般同。
和济翁见寄之韵二首
杨万里（宋代）

四海皆兄弟，何如真弟兄。
吾今有弟在，眼只为渠横。
剩欲驱涛壮，犹应倒峡清。
青春不可又，未欲傍长檠。
寄韩子华
欧阳修（宋代）

人事从来无处定，世涂多故践言难。
谁如颍水闲居士，十顷西湖一钓竿。
途中遇晴
孟浩然（唐代）

已失巴陵雨，犹逢蜀坂泥。天开斜景遍，山出晚云低。

馀湿犹沾草，残流尚入溪。今宵有明月，乡思远凄凄。
第一百九十六
文天祥（宋代）

客从何乡来，挟矢身汉月。
杀身傍权要，门户有旌节。
舣篷
释居简（宋代）

幻得江天小，阴晴便合宜。未将红蓼种，先报白鸥知。

贴水云千点，窥檐月半规。归僧敲竹户，只作扣舷疑。
委曲辞 其三
孙原湘（清代）

锦字收回自悔粗，甘心鞭背谢麻姑。愿天罚受维摩病，消得闺中薄怒无。
赠毛仙翁
崔郾（唐代）

存亡去住一壶中，兄事安期弟葛洪。甲子已过千岁鹤，

仪容方称十年童。心灵暗合行人数，药力潜均造化功。

终待此身无系累，武陵山下等黄公。
湖心亭
王鏊（明代）

莫釐下瞰湖波水，周垣忽向湖心起。茫然万顷银涛中，幻出楼台信奇伟。

坐疑阆苑与蓬莱，飞堕君家亭子里。长堤花柳青复红，曲阑直槛东西通。

龟跳鱼泳鸥鹭集，相忘如在江湖中。石梁倒影卧水底，无乃下占冯夷宫。

桑田沧海须臾变，高下帆樯墙外见。鸱夷一去那复来，五湖风月谁家擅。

我今无事身自由，良辰佳节长来游。观鱼为谢臧僖伯，看竹时同王子猷。

长风萧萧起天末，浪捲平湖半湖雪。归来还约中秋时，把酒青天看明月。
偈二十二首
释洵（宋代）

不是玄妙奇特，亦非圣解凡情。
茂林芳草摧残尽，坐看春风吹又青。
元日有题
崔道融（唐代）

十载元正酒，相欢意转深。自量麋鹿分，只合在山林。
寄怀大司马郭公二首 其二
沈宣王（明代）

征骖别后几登楼，极目山川忆旧游。皛皛霜华寒已冱，冥冥云旧夕仍留。

九关甲士图功日，三辅丁男习战秋。闻道天骄还北遁，万年佳气绕皇州。
和欲雪二首
梅尧臣（宋代）

貂裘著不暖，牙帐晓初开。
朔气还先及，流风亦屡催。
拟闻人咏絮，将见使传梅。
公复忧民亩，龙沙几日来。
飞龙引
刘才邵（宋代）

忆昔游洛川，投宿龙门中。远意托清梦，缑山访遗踪。

道逢王子晋，琼轮驾飞龙。幢盖纷飒沓，导从千玉童。

行行蹑清尘，遂到紫翠峰。整冠叩仙阍，获礼冰雪容。

琼觞酌霞醴，劳苦问所从。授以龟台书，玉笈启灵封。

劝我勤修炼，他时会方蓬。再拜领真诀，永永藏丹衷。

俯仰十载馀，光景如飘风。常恐年岁晏，难收梨枣功。

愿言坚此心，真缘傥潜通。相与乘飞霞，谒帝青琳宫。
赠天竺比邱梵名娑羯延主北禅古刹十六韵
龙膺（明代）

世阅三千外，程逾十万强。须弥经日月，沙界饱风霜。

崭崄攀猱狖，岩穷狎虎狼。佩镰炊石火，洗钵漱冰浆。

赤脚寒无著，华颠岁亦忘。芜菁烹作糁，毡罽绩为裳。

吹角驱魔鬼，持珠诵法王。唐音通呗咒，胡语省迎将。

细齿如童龀，庞眉自老苍。娑婆同印度，膻浊混氐羌。

二伴来殊域，三生话旧邦。黧皮俱瘦肋，绀目并凹眶。

合掌跏趺惯，垂腰辫发长。慈悲无怨爱，解脱得清凉。

为说宰官法，偕登选佛场。北禅金布地，卓锡待支郎。
昭亭潭上别
梅尧臣（宋代）

行舟晚解去，亲戚各还家。
泪落正湿衣，肠翻如转车。
借是昭亭水，相随亦有涯。
予今游宦意，曾不学匏瓜。
清平乐·深冬寒月
冯延巳（五代）

深冬寒月，
庭户凝霜雪。
风雁过时魂断绝，
塞管数声呜咽。
披衣独立披香，
流苏乱结愁肠。
往事总堪惆怅，
前欢休要思量。
采桑子
张良臣（宋代）

佳人满劝金蕉叶，夜玉春温。别后黄昏。燕子楼高月一痕。

年年依旧梨花雨，粉泪空存。流水孤村。不着寒鸦也断魂。
调笑
毛滂（宋代）

桃花髻暖黄蜂飞。绣茵锦荐承回雪。水犀梳斜抱明月。铜驼梦回江水长，云中月堕韩香歇。

香歇。袂红黦。记立河桥花自折。隼旟紺幰城西阙。教妾惊鸿回雪。铜驼春梦空愁绝。云破碧江流月。
便面为念斋侍御题
符锡（明代）

高人昔未遇，结屋蒙山阴。读书探玄秘，扫迹忘幽深。

出处信大节，伊颜夙所钦。引领云径微，重携谁民琴。

殷勤弦上思，旷世一开衿。祥风飘紫蔓，阳光耀丹林。

宁知乘骢贵，白首犹初心。
建炎丞相成国吕忠穆公退老堂 其一
黄叔敖（宋代）

今代勋名第一人，聊从小筑艺松筠。风云天上千龄运，雨露人松万井春。

莫倚丘园甘独乐，须知海宇仰洪钧。行闻勉为苍生起，衮绣来归耸搢绅。
悼周尧夫
孙应时（宋代）

勇义千钧力，虚怀万物容。
材名称远大，俊杰霭游从。
许可皆诸老，升闻到九重。
惜哉言与位，大厦折乔松。
重游冰井寺叠前韵
金和（清代）

为访名贤迹，重来纪胜游。江山曾几日，风雨又惊秋。

鹤阜云常护，龙洲涨乍收。相看两不厌，佳句喜频搜。

红尘飞不到，高阁恍淩虚。仄径苔痕滑，寒窗竹影疏。

祠荒迷舜迹，桥古近仙居。把盏聊乘兴，桃源漫问渔。
北禅院避暑联句
皮日休（唐代）

歊蒸何处避，来入戴颙宅。逍遥脱单绞，放旷抛轻策。 ——皮日休

爬搔林下风，偃仰涧中石。 ——皮日休

残蝉烟外响，野鹤沙中迹。到此失烦襟，萧然揖禅伯。 ——陆龟蒙

藤悬叠霜蜕，桂倚支云锡。 ——陆龟蒙

清阴竖毛发，爽气舒筋脉。逐幽随竹书，选胜铺苮席。 ——皮日休

鱼跳上紫芡，蝶化缘青壁。 ——皮日休

心是玉莲徒，耳为金磬敌。吾宗昔高尚，志在羲皇易。 ——陆龟蒙

岂独断韦编，几将刓铁擿. ——陆龟蒙

天书既屡降，野抱难自适。一入承明庐，盱衡论今昔。 ——皮日休

流光不容寸，斯道甘枉尺。 ——皮日休

既起谢儒玄，亦翻商羽翼。封章帷幄遍，梦寐江湖白。 ——陆龟蒙

摆落函谷尘，高欹华阳帻。 ——陆龟蒙

诏去云无信，归来鹤相识。半病夺牛公，全慵捕鱼客。 ——皮日休

少微光一点，落此芒磔索。 ——皮日休

释子问池塘，门人废幽赜。堪悲东序宝，忽变西方籍。 ——陆龟蒙

不见步兵诗，空怀康乐屐。 ——陆龟蒙

高名不可效，胜境徒堪惜。墨沼转疏芜，玄斋逾阒寂。 ——皮日休

迟迟不可去，凉飔满杉柏。 ——皮日休

日下洲岛清，烟生苾刍碧。俱怀出尘想，共有吟诗癖。 ——陆龟蒙

终与净名游，还来雪山觅。 ——陆龟蒙
上杨大谏
张咏（宋代）

东南云物异，端正产贤人。
才大可高古，名雄始入秦。
文江横舫楫，艺辅划荆榛。
民事忧偏切，金门老更亲。
天教任孤直，帝亦赏清贫。
功业荣书史，铨题洽缙绅。
苦闻辞禄绶，远擬访仙真。
却顾希颜者，迟留塞草春。
次王状元晚菊二绝
喻良能（宋代）

并与杞同赋，旧尝闻雪堂。
先生澹无欲，亦复爱清香。
劳拙堂歌
王谦（宋代）

民吾同胞兮，抚之不得不劳兮。
拙虽获罪，庸可逃兮。
伪不能以终朝兮，作之亦徒劳兮。
拙虽未败，久乃昭兮。
饯校书叔云
李白（唐代）

少年费白日，歌笑矜朱颜。
不知忽已老，喜见春风还。
惜别且为欢，裴回桃李间。
看花饮美酒，听鸟临晴山。
向晚竹林寂，无人空闭关。
立春二首
刘克庄（宋代）

今岁春盘始住家，也胜羁旅走天涯。
圃晴菜拆经霜甲，林暖梅飞遍地花。
闲有工夫忧世事，老无勋业惜年华。
近来死尽吟诗者，得句聊从野叟夸。
题尤使君郡圃十二诗·静镇堂
李庚（宋代）

海邦本淳古，山民亦颛蒙。
汝不探赤丸，我无为缿筩。
熙熙樵与牧，蔼蔼春风中。
何必师齐相，虚堂舍盖公。
天育道中
薛嵎（宋代）

除将吟卷外，琴与鹤相随。
问寺路犹远，入山僧未知。
鸟灵巢佛塔，猿饮挂藤枝。
陵谷几迁变，道傍横古碑。
冬日同王茂翁联句二首
白玉蟾（宋代）

凿冰添砚水，燃干发梅花。
踏破霜苔迳，烧红雪树槎。
闭门风愈怒，送客日将斜。
寒甚酒无力，闲多道有芽。
楮衾眠不暖，苇壁破难遮。
他日瑶台上，流传仙子家。
游南岳
陈傅良（宋代）

天作之山曷为哉，遥知阊阖正南开。
两川文武长江下，百粤车书五岭来。
柴望久为周堕典，牢愁多见楚遗才。
不知崧岱还何似，我欲将书寄雁回。
宿本觉寺
仇远（元代）

竹树号风似说禅，青灯布被抱愁眠。
东坡三过我一宿，尽是人生清净缘。
题徐氏子所藏四贤帖
袁说友（宋代）

十年寻梦旧江湖，岁晚寻幽爱此居。
今日门前山色好，客来衔袖有文书。
宛丘宿方子嗣宗馆中
佘翔（明代）

久客辞梁苑，长途入宛丘。故人一握手，千里散离愁。

秉烛寒砧夜，开尊片月秋。翻思桃叶渡，系马醉青楼。
止泓亭
赵希发（宋代）

止泓清而明，如彼秋月满。
以此观我心，澄源斯过本。
赠傅长猷傅时为太尉主簿入为都官郎诗
羊徽（南北朝）

赫赫宰朝，匪虬伊鸾。微微殆足，策驽末班。靡获于心，有虔惟官。

肃幽幽禁，孔邃且难。

孰寄斯诚，实惟旧要。自昔偕游，聿来并朝。虽或戎阻，虽实氛嚣。

我有闲暇，与尔清谣。

物化交寻，聚散飘薄。有美一人，翻飞云阁。离轸迎今，嬿从谢昨。

虽则匪遐，言觏弥索。

秋鸿溯节，商风厉时。肃彼具物，叩此幽司。违好独羁，怅其凄而。

言念斯盈，告劳惟诗。
减字木兰花·贪而忘止
沈瀛（宋代）

贪而忘止。贪即生瞋逢饱喜。
一逐贪风。恨不当初嫁邓通。

残杯剩酒。食籍名中犹折寿。
若使兼何。他日阴司罪过多。
安城食临汝，饰湛之美兼何孟，谓何、孟灵休。
春日病肺二首 其一
卢龙云（明代）

改岁方盈月，韶光逐望开。畏寒仍伏枕，听雨废传杯。

入树莺交坐，窥檐燕未回。不言桃与李，朝暮为谁催。
登雨花台遂谒方景诸公祠
王元勋（清代）

秣陵城南秋雨来，西风吹上雨花台。台高俯瞰白下尽，渡江云断斜阳开。

江声如雷走吴楚，木叶翻飞塔铃语。龙盘虎踞难久居，吴宫晋苑知何处。

梅冈东下谒丛祠，野草垂花覆断碑。拾得祠前五色石，犹疑碧血染当时。

六朝文物终沦丧，燕邸少师亦虚妄。重怀忠节独迟留，归看暮霭横秋嶂。
甲寅元月二首
刘克庄（宋代）

少小逢场老罢休，衰残更阅几春秋。
瓜牛庐有亲情贺，罗誉门无谒刺留。
梦断玉皇香案畔，诗成田舍火垆头。
赐驹牵与萧京兆，归去姑乘款段游。
题扬州禅智寺
杜牧（唐代）

雨过一蝉噪，飘萧松桂秋。
青苔满阶砌，白鸟故迟留。
暮霭生深树，斜阳下小楼。
谁知竹西路，歌吹是扬州。